कबो देश में आपन अलग सांस्कृतिक, आध्यात्मिक अउर शैक्षिक विशिष्टता कायम करे वाला मिथिलांचल आजु आतंकियन के नया ठिकाना बनत जा रहल बा. पटना से संजय उपाध्याय के रिपोर्ट...
कालचक्र के विडंबने बा कि कबो ज्योतिष अउर शास्त्र के गूढ़ रहस्यन के जाने-बूझे खातिर लोग देश के कोना-कोना से मिथिलांचल में आवत रहे, बाकिर अब आतंकियन के खोजत उहां कबो मुंबई पुलिस पहुंचत बिया तऽ कबो दिल्ली पुलिस. हालत ई हो गइल बा कि देश के कवनो हिस्सा में आतंकी विस्फोट होते ओकर तार मिथिलांचल से जुड़ जा रहल बा. अहमदाबाद में सीरियल ब्लास्ट भइल अउर राष्ट्रीय जांच एजेंसी एनआईए खोज शुरू कऽ दीहलस समस्तीपुर में. जेकर तलाश जारी बा- ओकर नाम हऽ तहसीन अख्तर उर्फ मोनू. ऊ समस्तीपुर के मनियारपुर गांव के जवान हऽ. ऊ हऽ- इंडियन मुजाहिदीन के कट्टर समर्थक अउर आतंक के खास ट्रेनिंग प्राप्त फर्राटादार अंग्रेजी बोले वाला स्मार्ट युवक. ओकरा पऽ मुंबई पुलिस 10 लाख के ईनाम नवजले बिया. ओकरा बम बनावे में महारत हासिल बा. ऊ पाकिस्तान से आइल आतंकियन से खास प्रशिक्षण प्राप्त कइले बा. हाल के दिनन में देश के विभिन्न जगहन से गिरफ्तार भइल 16गो लोगन में से 14गो मिथिलांचल के ही रहे वाला हवें. कर्नाटक के भटकल अउर यूपी के आजमगढ़ के बाद 'दरभंगा मॉड्यूल' देश भर में खौफनाक चेहरा रखे लागल बा. एही से एह के 'दरभंगा मॉड्यूल' के नाम दिहले बाड़ी गुप्तचर संस्था. पहिले मुजाहिदीन के खोज में दरभंगा-मधुबनी तक ही जांच एजेंसी आवत रहली सऽ बाकिर अब ई वायरस पूरा मिथिलांचल में फइलत लउके लागल बा. दरभंगा-मधुबनी के सीमा पऽ स्थित क्योटी थानान्तर्गत बाढ़ समैला गांव इंडियन मुजाहिदीन के केंद्र के रूप में उभर के आ सामने आवत बा. अबहिन ले ओह गांव से 6गो प्रतिबंधित इंडियन मुजाहिदीन के हार्डकोर आंतकी पकड़ल जा चुकल बाड़े. अचरज तऽ ई बा कि पकड़ल गइल कुल्ही युवक कवनो आर्थिक तंगी के चलते ना बलुक धार्मिक कट्टरता के चलते आईएम में भर्ती भइल बाड़े. सगरी अच्छा-खासा पढ़ल लिखल संपन्न परिवार के बाड़े. एह में से एगो तारिक तऽ मोट पगार पऽ सऊदी अरब में इंजीनियर रहे. ओकर वालिदो बिहार सरकार के अधीक्षण अभियंता रहन. ओइसे भी, दरभंगा के मुस्लिम समुदाय बिहार के दोसर ईलाका के तुलना में शैक्षिक-राजनैतिक रूप से जादा जागरूक बा. अच्छा-खासा डिग्री रख के ओहिजा के कईगो मुस्लिम नेता केंद्र में मंत्री बनले. का मजाल कि देश के प्रतिष्ठित संघ लोक सेवा आयोग के परीक्षा-परिणाम में ओहिजा के मुस्लिम युवकन के नाम सूची में न होखे. पकड़ल गइल जादातर मुजाहिदीन युवकन के लगे भी इंजीनियरिंग के डिग्री बा चाहे फेर कवनो तकनीकी शिक्षा के.
दरभंगा के परिधि में आतंकवाद के फइलत फन के कहानी कवनो जासूसी उपन्यास के पटकथा से कम नइखे. एह संबंध में गुप्तचर एजेंसी के एगो उच्चाधिकारी नाम ना छापे के शर्त पऽ कहत हवें, 2001 में जब सिमी (स्टूडेंटस इस्लामिक मुवमेंट ऑफ इंडिया) पऽ प्रतिबंध लागल तऽ आतंकी संगठन आपन तेवर अउर कड़ा करत दरभंगा के चुन के इंडियन मुजाहिदीन में युवकन के भर्ती करे के साजिश कइलन. एकरा के अमली जामा पहिनवलस आईएम सरगना यासीन भटकल. देश के मोस्ट वांटेड अउर 10 लाख के ईनामी कर्नाटक के यासीन भटकल दरभंगा 2003 से ही आवत रहे. ऊ ओह इलाका के भूगोल आ समाजशास्त्र से अतना परिचित बा कि महानगरन में बइठ के गलियन तक के जानकारी दे सकत बा. भटकल के कईगो छदम नाम बा- इमरान, शाहरूख, बप्पा आदि. ओकरा के बिहार में लांचिंग-पैड खातिर मिलल कर्नाटक के अंजुमन कॉलेज ऑफ इंजीनियरिंग, जहवां बिहार के कईगो युवक पढ़त रहलन. पहिले भटकल ओहिजे उनका हॉस्टल में मधुर संबंध बनवलस अउर 2003 के गरमी के छुट्टी में दरभंगा-मधुबनी लवट आइल. कुछ लोग के ऊ कॅालेज से सीधा आईएम में शामिल कऽ लिहलस अउर कुछ लोग के मधुबनी के बाढ़-सुमैला गांव में आ कुछ लोग के दरभंगा के लहेरियासराय के एगो मदरसा में. बम बनावे अउर इन्फार्मेशन टेक्नॉलाजी के मास्टर माइंड भटकल नवजवानन के बम बनावे के ट्रेनिंग देवे के बाद पाकिस्तान से बोलावल गइल आतंकियन से अत्याधुनिक हथियार चलावे के प्रशिक्षण दिला के भेजत रहल हऽ मुंबई, पुणे, दिल्ली आदि शहरों में विस्फोट करे खातिर. बिहार प्रवास के दौरान ऊ नेपाल के कईगो जतरो कइलस. पाकिस्तानी प्रशिक्षकन के ऊ नेपाल के राहे ही बोलवले रहे. भटकल के बारे में पकड़ल गइल मुजाहिद्दीन गुप्तचर एजेंसियन के बतवलन कि ओकर तकरीर शानदार होखेला. हऽ तऽ उहो इंजीनियर बाकिर दीनी तालीम अइसन बा कि कुरान, हदीस अउर शरीयत ओकरा जुबान पऽ तैरे ला. ऊ यूनानी मेडिसिंस के भी कमाल के जानकार हऽ. दरभंगा में गुप्त प्रवास के दौरान ऊ कई लोगन के इलाज भी कइलस. ऊ पाक के जैश-ए-मोहमद नामक संगठन के भारत में कमान सम्हरले बा. ओकर दूगो भाइयो जैश-ए-मोहम्मद खातिर काम करत बटला ब्लास्ट के बाद स्थायी रूप से पाकिस्तान में बस गइल बाड़े. हद तऽ ई बा कि ऊ दिल्ली में रहे वाला बिहार के ही लेथ मशीन मालिक अब्दुल उर्फ बाबा के बेटी से प्रेम विवाह कऽ लिहलस अउर मशीन में बंदूक बनावे लागल. अबहिन बाबा जेल में बाड़े अउर भटकल के तलाश में पूरा भारत के खोजी टीम मिशन पऽ बिया.
अबहिन ले पकड़ल गइल नवजवानन में असदुल्ला रहमान उर्फ दिलकश, कफहल अहमद, ताल्ला आब्दाली उर्फ इसरार, मो. तारिक अंजुमन, मारूण रसीद नायक, नकी अहमद, वसी अहमद शेख, गोहर अजीज खुमैनी, मो. आदील, मो. इरशाद, गयूर अहमद, आफताब आलम उर्फ फारूक देश के अलग-अलग जेल में कैद बाड़े. एह में एगो कातिल सिद्दीकी के पुणे के यरवदा जेल में एगो कैदी गर्दन दबा के मुआ दिहलस. मजा के बात तऽ ई बा कि आतंकी संगठनन से जुड़ल ई नवजवान कबो बिहार चाहे अपना क्षेत्र में कवनो तरे के अवांछित हरकतन के अंजाम नइखे दिहले. एह बारे में एगो पुलिस पदाधिकारी कहत हवे, भला बिहार में ऊ आतंकी कारस्तानियन के अंजाम कइसे देते, उनका ईहां पनाह जवन मिलत बा. एकरा अलावा अंतर्राष्ट्रीय आतंकवाद के नक्शा पऽ बिहार 'सेफ जोन' के साथे-साथे नेपाल जाए के 'सेफ-वे' के तऽ काम करते बा. अहमदाबाद ब्लास्ट के बाद भारत से नेपाल में संदिग्ध अवस्था में प्रवेश करत रक्सौल में दूगो युवक पकड़ल भी गइल बाड़े. दूनो कबूल कइले हवन कि विस्फोट के दौरान ऊ हैदराबाद में रहले. उनका से पूछताछ जारी बा. पहिले भी कई बेर कई दर्जन आतंकी नेपाल जात सीमा पऽ दबोचल गइल बाड़े.
आतंकी विस्फोट से जुड़त बा बिहार के तार
2005 के बाद एनआईए के धमक से बिहार सुर्खियन में आवत रहल बा. चाहे आईपीएल मैच के दौरान 2010 के चिन्नास्वामी स्टेडियम बंगलुरू के विस्फोट होखे चाहे पुणे के जर्मन बेकरी विस्फोट- सबकर तार बिहार से जुड़ते रहे ला. 2010 में जामा मस्जिद के लगे भइल विस्फोट में भी दिल्ली पुलिस आपन खोजी टीम के साथे बिहार दौड़त रहे अउर फेर 2011 के दिल्ली हाईकोर्ट में विस्फोट के बाद संदिग्धन के खोज ईहां होत रहल बा. ई सब दरभंगा मॉड्यूल के कारण हऽ. इंडियन मुजाहिदीन के पकड़ल गइल कुल्ही हार्डकोर कबूलले बाड़े कि एगो खास नक्शा पऽ उनकर संगठन बिहार में काम करत रहल बा. 2011 के मुंबई के सीरियल ब्लास्ट में एनआईए के कईगो अहम सुराग मिलल, जवना के आधार पऽ कईगो संदिग्ध पकड़ल गइले. 2011 तक भटकल दरभंगा में ही रहे, बाकिर कतिल सिद्दीकी के गिरफ्तारी के बाद ऊ भाग खड़ा भइल. कतिल ओकर खास आदमी रहे. ओकर कइगो राज कतिल के पास रहे, बाकिर ओकरा जेल में हत्या के बाद कईगो राजो दफन हो गइल.
bho_Deva bho_Deva bho_Deva bho_Deva bho_Deva bho_Deva